– 1982 йылда, Көйөргәҙе районының Яҡшембәт ауылынан килеп, Өфө дәүләт сәнғәт институтына һынауҙарҙы уңышлы үтеп, студент булып киттем. Илсур Хәбиров, Резеда Фәхруллина, Хөрмәт Үтәшев, Зилә Дибаева, Гөлназ Алсынбаева, Иҙрис Кә­лимуллин, мәрхүм Ринат Басариев кеүек тырыш, егәрле талант эйәләре менән бергә уҡыу бәхете тейҙе. Ауылдан килгән 17 йәшлек егеткә сәхнәгә, актер һөнәренә һөйөү уятҡаны, тәүге оҫталыҡ дәрестәре өсөн курс етәксеһе Фәрдүнә Ҡасим ҡыҙы Ҡасимоваға ҙур рәхмәтлемен. Иҫ киткес киң күңелле, талапсан, эҙләнеүсән һоҡланғыс уҡытыусы ул. Икенсе курсты тамамлауға, илдә юғары уҡыу йорто студенттарын хәрби хеҙмәткә саҡырыу тураһында указ ҡабул ителде. Һәм беҙҙең курстан дүрт егетте армия сафтарына саҡырттылар. Ярты йыл Мәскәү өлкәһендә, йыл ярым Белоруссияла хеҙмәт итергә тура килде. Ҡайтҡас, уҡыуымды Ғабдулла Ғабдрах­ман улы Ғиләжев курсында дауам иттем. Ғөмүмән, уҡытыусыларымдан уңдым, тип һис арттырыуһыҙ әйтә алам. Бейеүҙән Тамара Шәһит ҡыҙы Хоҙайбирҙина, сәхнә теленән Илшат Хәлил улы Йомағолов (уның кеүек таҙа телле, матур тауышлы кешеләр бик һирәк), Гөлли Арыҫлан ҡыҙы Мөбәрәкова уҡытты. Сәхнә кешеһе булараҡ, улар мине үҫтерҙе, ысын актер итте. Уҡыуҙы Зифа Дәүләтбаева, Рәсимә Ғәйфуллина, Әлфирә Ғәлләмова, Зимфира Хөсәйенова, Әмир Зәйнәғов, Альберт Шәйхетдинов менән бергә тамамланым. 1989 йылдың 1 сентябрендә әлеге Милли йәштәр театрында (ул ваҡытта Йәш тамашасылар театры) эш башланыҡ. Мин унда ун йыллыҡ хеҙмәт юлын үттем. Өйләндем, ике бала үҫеп килә, дөйөм ятаҡ бүлмәһе…